b"\n_START_ARTICLE_\nAtacs pirates a Fuerteventura de 1740\n_START_SECTION_\nAntecedents\n_START_PARAGRAPH_\nL'illa va tenir plans de fortificacions des de 1700 contra aquest tipus d'atacs amb torres a Caleta de Fuste i Tost\xc3\xb3n. _NEWLINE_La Guerra de l'Orella de Jenkins prengu\xc3\xa9 el nom en refer\xc3\xa8ncia a l'orella tallada del pirata angl\xc3\xa8s Robert Jenkins, sent un conflicte entre la Gran Bretanya i Espanya que va durar des de 1739 a 1748. Tot i que el conflicte va acabar oficialment en 1748, els principals combats van concloure en 1742. _NEWLINE_En 10 d'octubre de 1740 una balandra fou cremada a Tarajalejo i la Santa Barbara capturada per corsaris anglesos, i l'endem\xc3\xa0 fou pres el vaixell Fandango al Gran Tarajal.\n_START_SECTION_\nPrimer atac\n_START_PARAGRAPH_\nEl 13 d'octubre de 1740, 53 corsaris brit\xc3\xa0nics van desembarcar a la platja de Gran Tarajal amb idea de saquejar Fuerteventura. El tinent coronel Jos\xc3\xa9 S\xc3\xa1nchez Umpi\xc3\xa9rrez va dirigir les companyies d'Antigua, Casillas de Morales, Agua de Bueyes, Tiscamanita i Tuineje, armades amb pals i pedres, a les que s'havia d'unir la companyia de P\xc3\xa1jara, per\xc3\xb2 les primeres companyies van arribar abans al lloc i van presentar batalla als anglesos, amb resultat de la mort de 33 dels 53 soldats desembarcats i la captura de la resta, mentre els defensors perderen nom\xc3\xa9s quatre homes.\n_START_SECTION_\nSegon atac\n_START_PARAGRAPH_\nEl 9 de novembre \xc3\xa9s capturada la balandra La Estrella a Ginijinamar i a Tarajalejo el vaixell San Agustin, i el 17 de novembre el bergant\xc3\xad de Pedro Alvarez, que foren venuts poc despr\xc3\xa9s a Madeira._NEWLINE_El 24 de novembre de 1740, 55 corsaris van desembarcar a la mateixa zona i amb id\xc3\xa8ntiques intencions, i els habitants de l'illa estaven preparats, i van rebutjar als atacants amb els seus precaris mitjans i les armes de foc capturades en la batalla anterior.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s d'aquests enfrontaments el governador de l'illa va sol\xc2\xb7licitar mesures de protecci\xc3\xb3 per a l'illa, i per part del gremi de comerciants es va armar un navili de trenta canons, que durant un mes va navegar sense trobar un sol vaixell angl\xc3\xa8s. Tamb\xc3\xa9 es van armar tres navilis corsaris que van aconseguir capturar quatre naus angleses i un ping\xc3\xbce holand\xc3\xa8s, carregat de p\xc3\xb3lvora, ferro i altres efectes diversos a mig cam\xc3\xad de Santa Cruz de Barbaria._NEWLINE_Despr\xc3\xa9s dels atacs es van construir diverses torres defensives com la Torre de San Buenaventura a Caleta de Fuste._NEWLINE_El 13 d'octubre es commemora la vict\xc3\xb2ria local al Gran Tarajal, dia de Sant Miquel, amb una representaci\xc3\xb3 d'\xc3\xa8poca que inclou el desembarcament angl\xc3\xa8s."